Predkladacia správa

 

            Dňa 23. apríla 2003 Národná rada Slovenskej republiky schválila novelu zákona   č. 278/1993 Z. z. o správe majetku štátu v znení neskorších predpisov, ktorá nadobudla účinnosť 1. 6. 2003. Novela citovaného zákona v ustanovení § 18e ods. 3 ukladá zriaďovateľom povinnosť vydať opatrenia, ktorými sa upravujú dispozičné oprávnenia správcov v ich zriaďovateľskej pôsobnosti pri nakladaní s majetkom štátu vydané do     1. júna 2003 do súladu s touto novelou do 1. septembra 2003.

            V nadväznosti na cit. ustanovenie § 18e ods. 3 sa predkladá návrh opatrenia na schválenie ministrovi spravodlivosti. Po schválení bude návrh predmetom ďalšieho legislatívneho konania.

            Predkladaný návrh opatrenia upravuje dispozičné oprávnenia správcov, voči ktorým ministerstvo plní funkciu zriaďovateľa pri nakladaní s majetkom štátu podľa ust. § 8 ods. 5 písm. h) zákona (osobitné ponukové konanie pri prevode hnuteľných vecí štátu), § 9 ods. 2 a 3 zákona (prevod správy hnuteľných vecí štátu a zámena správy hnuteľných vecí štátu), § 11 ods. 6 a 8 zákona (prevod vlastníctva hnuteľných vecí štátu a výmena hnuteľných vecí štátu), § 13 ods. 6 zákona  (nájom majetku štátu).

            Podľa § 19 ods. 1 zákona opatrenia, ktorými sa upravujú dispozičné oprávnenia správcov v zriaďovateľskej pôsobnosti ministerstva sa vyhlasujú               v Zbierke zákonov Slovenskej republiky, uverejnením ich úplného znenia. Tento spôsob zverejnenia sprístupní všetkým správcom možnosť dostatočne sa oboznámiť s dispozičnými oprávneniami.

Prijatie navrhovaného opatrenia si nevyžiada zvýšené nároky na štátny rozpočet.